10 000 euron maksimipalkka ratkaisisi Suomen ongelmat – Sen enempää ei kukaan ansaitse saati tarvitse

Miksi meillä puhutaan niin paljon minimipalkasta, mutta kukaan ei tohdi mainita maksimipalkkaa? Se ratkaisisi Suomen ongelmat paremmin kuin mikään veroteko. Sopiva summa maksimipalkaksi olisi 10 000 euroa – tämän enempää kukaan ei voi järjellisesti ajatellen kuukaudessa ansaita saati tarvita. Jos tähän ratkaisuun päädytään, Suomi heilahtaa hetkessä maailman ykkösvaltioksi ja suunnannäyttäjäksi. Kas vain, Euroopassa voidaan yhä tehdä myös oikeudenmukaisia päätöksiä. Kysymys on paitsi ekonominen myös eettinen. Jos minä saisin yli 10 000 euroa kuukaudessa, muuttaisin Nokialta Pirkkalaan, hylkäisin Helkaman ja ostaisin Audin, rupeaisin äänestämään kokoomusta, käyttämään pikkutakkia ja pelaamaan golfia – ja nauttisin nokialaisen oluen sijasta Alsace-alueen viiniä. Mitä tästä seuraisi? Menettäisin elämäniloni, saisin maapallolle ja sielulleni vahingon ja ajautuisin pikku hiljaa apatiaan ja työkyvyttömyyteen. Tarkastellaan asiaa myös tylsästi kansantalouden näkökannalta. Jos yli 10 000 euron tulot ohjattaisiin alle 2000 kuukaudessa ansaitseville, saataisiin aikaan ennen näkemätön kotimaisen kulutuksen kasvu. Jokainen tietää, ettei yli 10 000 euron tuloja enää käytetä paistijauhelihan tai uusien farkkujen ostamiseen. Ne rahat menevät ulkomaille, harakoille. Sen sijaan jokainen pienituloiselle suunnattu uusi euro käytetään välittömästi kulutukseen, yhteiseen hyvään. Jo Platon ymmärsi maksimipalkan siunauksellisuuden. Hänen mukaansa tasapainoisessa ideaaliyhteiskunnassa rikkaimmat saavat ansaita vain neljä kertaa köyhimpiä enemmän. Ennen pitkää epäoikeudenmukaisuus alkaa horjuttaa niin demokratiaa kuin taloutta ja lopulta myös yhteiskuntarauhaa. Platonin mukaan maksimipalkka Suomessa saisi tosin olla vain 4000 euroa. Siksi olisikin viisasta ja perusteltua säätää minimipalkka hyvän yhteiskunnan vielä ollessa 2500 euroon. Palkkaerot jotenkin ymmärtää, mutta pääomatulot ovat ihmiskunnan itsekkäin, raukkamaisin ja häpeällisin keksintö. Joten kuten joutava ihminen saa mitään tekemättä tililleen satojatuhansia euroja samaan aikaan kun epätoivoisilla vanhemmilla ei ole varaa ostaa ekaluokkaiselle luistimia, joita tämän ei tarvitse kaverien kesken hävetä. Pääomatulot pitäisi ohjata varhaiskasvatukseen, vanhusten hoitoon, urheilukenttien varusteluun ja nuorten musiikinharrastajien soittimiin. Ei kai kukaan voi väittää katselevansa mieluummin kivitaloa, tiliotetta tai pörssikurssia kuin viulua soittavaa poikaa tai korkeutta hyppäävää tyttöä? Lue täältä kaikki Aamulehden verojutut. Katso tästä , ketkä tienasivat yli 120 000 euroa. Kolumni on julkaistu Aamulehdessä ensimmäisen kerran 1.11.2016.